DNK holder til i lokalene til Norges Rederiforbund i Oslo.
**Den Norske Krigsforsikring for Skib, Gjensidig Forening** (forkortet **DNK**) er en norsk gjensidig skipsassuranseforening i Oslo, eid av den norske rederinæringen i fellesskap. DNK assurerer norske skip og borerigger for krigsrisiko over hele verden, og har dessuten beredskapsoppgaver for skipsfarten. På dette feltet er foreningen blant de største i verden.

Forgjengeren Krigsforsikringen for norske Skib ble opprettet i 1914 ved inngangen til første verdenskrig, men oppløst i 1923. Imidlertid innså shippingnæringen etterhvert at oppløsningen var et feilgrep, tatt i betraktning at den politiske spenningen i verden økte. Den 30. oktober 1935 ble derfor Den Norske Krigsforsikring for Skib stiftet. Skipene som inngikk i Nortraship under andre verdenskrig var assurert i DNK.

I 2012 hadde DNK 455 medlemmer; disse medlemmene disponerte til sammen 3011 skip og borerigger som var forsikret for 209 mrd amerikanske dollar. Forsikringsvilkårene revideres jevnlig og var tidligere nedfelt i Norsk sjøforsikringsplan. I 2013 ble Norsk sjøforsikringsplan avløst av Nordisk sjøforsikringsplan. Den nordiske sjøforsikringsplanen ble konstruert etter modell av den norske sjøforsikringsplanen av 1996, slik den forelå etter den seneste revisjonen i 2010. Det angis områder hvor forsikringen ikke dekker risikoen, og områder hvor det er nødvendig å tegne tilleggspremie. I 2019 ble den nordiske sjøforsikringsplanen av 2013 revidert.

Foreningens styreleder i 2009 var Per-Oscar Lund fra selskapet First Olsen AS i Oslo. I 2020 er Mons Aase fra DOF ASA styreleder i DNK. Svein A. Ringbakken overtok i 2011 som administrerende direktør etter Bjørn Eidem. Ringbakken er per 2020 fremdeles administrerende direktør.

Den Norske Krigsforsikring for Skib assurerer skip og rigger i amerikanske dollar, og plasserer følgelig også assuransemidlene i aksjer, obligasjoner og andre verdipapirer i dollar.

Referanser
----------

1. ↑  «About DNK». *www.warrisk.no*. Arkivert fra originalen 2. desember 2020. Besøkt 3. november 2020.
2. ↑  «Facts and Figures». *www.warrisk.no*. Arkivert fra originalen 20. oktober 2020. Besøkt 3. november 2020.
3. ↑  Norsk Sjøforsikringsplan Arkivert 4. desember 2008 hos Wayback Machine. - norsk hjemmeside med forsikringsvilkår.
4. ↑  «Norsk Sjøforsikringsplan». *Store norske leksikon*. 31. august 2020. Besøkt 3. november 2020. «Norsk Sjøforsikringsplan er standardvilkår for norsk sjøforsikring som ble nedfelt første gang i 1871, og deretter revidert flere ganger, senest i 1996. I 2013 ble den erstattet av (og ga opphav til) Nordisk Sjøforsikringsplan.»
5. ↑  «Norwegian Translation - NordicPlan». *www.nordicplan.org*. The Nordic Marine Insurance Plan of 2013–2019 Version. Arkivert fra originalen 15. januar 2020. Besøkt 3. november 2020. «Based on the Norwegian Marine Insurance Plan of 1996, Version 2010»
6. ↑  «Board of Directors». *www.warrisk.no*. Arkivert fra originalen 2. desember 2020. Besøkt 3. november 2020.
7. ↑  «Employees». *www.warrisk.no*. Arkivert fra originalen 20. oktober 2020. Besøkt 3. november 2020.

Litteratur
----------

Atle Thowsen: *Den Norske Krigsforsikring for Skib – Gjensidig Forening: 1935–1985.* Bind 1 (Bergen, 1988)

Eksterne lenker
---------------

* DNK – offisiell hjemmeside

|  |  |
| --- | --- |
| Oppslagsverk/autoritetsdata | Brønnøysundregistrene
 |